cometadata/datacite-titles-descriptions-related-identifiers huggingface dataset:
DOI: 10.14457/cu.the.2013.1544
title: การออกแบบวงจรวัดความถี่กำธรและความต้านทานของผลึกควอทซ์โดยวิธีกวาดความถี่

description: วิทยานิพนธ์ฉบับนี้เสนอเทคนิคการวัดความถี่กำธรแบบอนุกรม และค่าความต้านทานของผลึกควอทซ์ที่ความถี่ระดับ MHz ซึ่งอาศัยการวัดค่าอิมพิแดนซ์ทุกๆความถี่ในช่วงของการกวาดความถี่จนกระทั่งวัดค่าอิมพิแดนซ์ต่ำสุดได้ ซึ่งเทคนิคนี้สามารถหาค่าความถี่กำธรที่มีความแม่นยำมากกว่าการใช้วงจรเกตออสซิเลเตอร์ที่ให้กำเนิดความถี่กำธรแบบขนาน องค์ประกอบหลักของวงจรคือวงจรสร้างสัญญาณรูปไซน์บริสุทธิ์ และมีความแม่นยำสูงถึง 1Hz โดยการใช้วงจรสังเคราะห์ความถี่โดยตรง (Direct Digital Frequency Synthesizer) ซึ่งแต่ละความถี่จะวัดแรงดันตกคร่อม และกระแสที่ไหลผ่านผลึกควอทซ์ก่อนแปลงเป็นข้อมูลดิจิตอล และส่งให้คอมพิวเตอร์เพื่อคำนวณหาค่าอิมพิแดนซ์ โดยการใช้วงจรแปลงสัญญาณอะนาลอกเป็นดิจิตอลที่มีความเร็วต่ำทำการแซมปลิ้งสัญญาณแรงดัน และกระแสแบบ Under sample และนำข้อมูลที่ได้ไปทำการ Fitting Data แบบ Sinusoidal เพื่อหาค่ายอดของสัญญาณแรงดัน และกระแส เพื่อลดเวลาและจำนวนครั้งของการวัดหาค่าอิมพิแดนซ์ต่ำสุด จึงใช้ค่าอิมพิแดนซ์ที่วัดได้จาการกวาดความถี่จำนวณ 4 ค่ามาทำการประมาณค่าในช่วง (Interpolation) แบบ Cubic Spline เพื่อหาค่าอิมพิแดนซ์ต่ำสุด และใช้วิธีเดียวกันนี้ในการหาค่าความถี่กำธรแบบอนุกรมของผลึกควอทซ์ การทดลองวิทยานิพนธ์ฉบับนี้สามารถหาค่าความถี่กำธรแบบอนุกรมของผลึกควอทซ์ที่ความถี่ 5MHz ที่มีความแม่นยำถึง 1Hz ดังนั้นเทคนิคที่นำเสนอนี้สามารถนำมาใช้งานได้กับ Quartz Crystal Microbalance (QCM) สำหรับการวัดมวลขนาดเล็กที่อยู่บนผิวของผลึกควอทซ์ด้วยการวัดค่าความต่างของความถี่กำธรแบบอนุกรม
DOI: 10.14457/cu.the.2013.1545
title: เอสเทอร์ริฟิเคชันของเมทานอลและเอทานอลกับกรดไขมันที่กลั่นได้จากน้ำมันมะพร้าวโดยใช้เรซินแลกเปลี่ยนไอออนแอมเบอร์ลิสต์ บีดี 20

description: งานวิจัยนี้เป็นการศึกษาปฏิกิริยาเอสเทอร์ริฟิเคชันของเมทานอลและเอทานอลกับกรดไขมันที่กลั่นได้จากน้ำมันมะพร้าวโดยใช้เรซินแลกเปลี่ยนไอออนแอมเบอร์ลิสต์บีดี 20 ทำการทดลองโดยใช้เครื่องปฏิกรณ์แบบกะขนาดความจุ 2 ลิตร ที่ความดัน 100 ปอนด์ต่อตารางนิ้วและปริมาณตัวเร่งปฏิกิริยาร้อยละ 20 โดยน้ำหนักของกรดไขมันที่กลั่นได้จากน้ำมันมะพร้าว โดยทำการศึกษาตัวแปรต่างๆ ที่มีผลต่อการเกิดปฏิกิริยา ได้แก่ ความเร็วรอบในการกวนของเครื่องปฏิกรณ์ อัตราส่วนโดยโมล ของกรดไขมันที่กลั่นได้จากน้ำมันมะพร้าวต่อแอลกอฮอล์ อุณหภูมิที่ใช้ในการทำปฏิกิริยาและการนำตัวเร่งปฏิกิริยากลับมาใช้ใหม่ ผลการทดลองแสดงให้เห็นว่า ปฏิกิริยาที่ทำการศึกษาเป็นปฏิกิริยาผันกลับได้ ค่าร้อยละการเปลี่ยนแปลงของกรดไขมันที่กลั่นได้จากน้ำมันมะพร้าวเพิ่มขึ้น เมื่ออัตราส่วนโดยโมลของกรดไขมันที่กลั่นได้จากน้ำมันมะพร้าวต่อเมทานอลและอุณหภูมิที่ใช้ในการทำปฏิกิริยาเพิ่มขึ้น ความเร็วรอบในการกวนของเครื่องปฏิกรณ์มากกว่า 100 รอบต่อนาทีและอัตราส่วนโดยโมล ของกรดไขมันที่กลั่นจากน้ำมันมะพร้าวต่อเมทานอลมากกว่า 1:10 ไม่มีผลต่อการเกิดปฏิกิริยา อีกทั้งผลการทดลองแสดงให้เห็นว่า เรซินแลกเปลี่ยนไอออนแอมเบอร์ลิสต์ บีดี 20 เป็นตัวเร่งปฏิกิริยามีประสิทธิภาพสูงและสามารถนำกลับมาใช้ใหม่ได้ รูปแบบจลนพลศาสตร์ของปฏิกิริยา เอสเทอร์ริฟิเคชันของเมทานอลกับกรดไขมันที่กลั่นได้จากน้ำมันมะพร้าวโดยใช้ตัวเร่งปฏิกิริยาในช่วงแรกของปฏิกิริยาเป็นปฏิกิริยาเสมือนอันดับหนึ่งแบบไม่ผันกลับ ในกรณีศึกษาของปฏิกิริยา เอสเทอร์ริฟิเคชันของเอทานอลกับกรดไขมันที่กลั่นได้จากน้ำมันมะพร้าวแสดงให้เห็นว่า ความเร็วรอบในการกวนของเครื่องปฏิกรณ์มีผลต่อการเกิดปฏิกิริยา ที่อัตราส่วนโดยโมลของกรดไขมันที่กลั่นจากน้ำมันมะพร้าวต่อเอทานอลมากกว่า 1:18 ไม่มีผลต่อการเกิดปฏิกิริยา อัตราการเกิดปฏิกิริยา เอสเทอร์ริฟิเคชันของเอทานอลกับกรดไขมันที่กลั่นได้จากน้ำมันมะพร้าวขึ้นกับอิทธิพลของการถ่ายเทมวลสารภายนอกเป็นหลัก อย่างไรก็ตาม ชนิดของแอลกอฮอล์มีผลต่อการเกิดปฏิกิริยา
DOI: 10.14457/cu.the.2013.1546
title: การวางแผนการผลิตภายใต้ความไม่แน่นอนของ โรงงานผลิตเฟอร์นิเจอร์ไม้

description: งานวิจัยนี้มีวัตถุประสงค์เพื่อเสนอแนวทางในการจัดการกับการวางแผนการผลิตภายใต้ความไม่แน่นอนในโรงงานผลิตเฟอร์นิเจอร์ไม้ โดยได้ทำการศึกษาหาปัจจัยความไม่แน่นอนในโรงงานและเลือกแนวทางในการใช้กฏการจ่ายงานที่เหมาะสมกับการตอบสนองในด้านประสิทธิภาพของการวางแผน จากการศึกษาเหตุการณ์ความไม่แน่นอนภายในคือ พนักงานขาดงาน เครื่องจักรหยุดชะงัก และเหตุการณ์ความไม่แน่นอนภายนอกคือ การแทรกงานและการเพิ่มปริมานการผลิตจากลูกค้า จากการศึกษาเหตุการณ์ความไม่แน่นอนทั้ง 4 ประเภทที่มีผลกระทบต่อการวางแผนการผลิตและทำให้เกิดเวลาล่าช้า โดยวิเคราะห์หาสาเหตุจากนั้นนำเหตุการณ์ความไม่แน่นอนทั้งหมดที่พิจารณาหาแนวทางการจัดการและจัดทำแผนการตอบโต้และแผนอื่นๆเพื่อตอบสนองความไม่แน่นอนนั้นรวมทั้งสิ้น 4 แผนโดยที่ไม่มีค่าใช้จ่ายโดยแนวทางของการจัดทำแผนนั้นจะประกอบไปด้วยแผนการเตรียมพร้อม แผนการตอบสนอง แผนการฟื้นฟู และแผนการเรียนรู้และปรับปรุงอย่างต่อเนื่องโดยการปรับปรุงอย่างต่อเนื่องจะประกอบไปด้วยการเปลี่ยนสภาวะความไม่แน่นอนให้กลายเป็นความเสี่ยง ผลที่ได้คือทำประสิทธิภาพของค่าเฉลี่ยของงานลดลง 30.7% และประสิทธิภาพการส่งมอบดีขึ้น 12.08% เวลาปิดงานของระบบเร็วขึ้น 9.07% ซึ่งในทางปฏิบัติแล้วอาจจะเกิดปัญหาในการปรับใช้แผนฉุกเฉิน หรืออาจมีความคลาดเคลื่อนอยู่
DOI: 10.14457/cu.the.2013.1547
title: ความสัมพันธ์ระหว่างปัจจัยส่วนบุคคล อาการ การจัดการกับอาการ ความเข้มแข็งในการมองโลก และคุณภาพชีวิตของผู้ป่วยมะเร็งตับและท่อน้ำดี

description: การวิจัยครั้งนี้มีวัตถุประสงค์เพื่อศึกษาความสัมพันธ์ระหว่างปัจจัยส่วนบุคคล อาการการจัดการกับอาการ ความเข้มแข็งในการมองโลก และคุณภาพชีวิตของผู้ป่วยมะเร็งตับและท่อน้ำดี กลุ่มตัวอย่างคือ ผู้ป่วยโรคมะเร็งตับและท่อน้ำดีที่เข้ารับการรักษาในโรงพยาบาลสรรพสิทธิประสงค์ และโรงพยาบาลมหาราชนครราชสีมา จำนวน 150 คน เลือกกลุ่มตัวอย่างโดยวิธีการสุ่มอย่างง่าย เครื่องมือที่ใช้ในการวิจัยคือ แบบสอบถามข้อมูลส่วนบุคคล แบบประเมินอาการ แบบประเมินการจัดการกับอาการ แบบประเมินความเข้มแข็งในการมองโลก และแบบประเมินคุณภาพชีวิตที่ผ่านการตรวจสอบความตรงตามเนื้อหาโดยผู้ทรงคุณวุฒิและหาความเที่ยงจากแบบประเมินได้เท่ากับ .81, .74, .86 และ .93 ตามลำดับ วิเคราะห์ข้อมูลโดยการหาค่าเฉลี่ย ส่วนเบี่ยงเบนมาตรฐาน ค่าสัมประสิทธิ์สหสัมพันธ์ของเพียร์สัน และการวิเคราะห์ถดถอยพหุคูณแบบขั้นตอน ผลการวิจัยพบว่า 1.คุณภาพชีวิตของผู้ป่วยโรคมะเร็งตับและท่อน้ำดีอยู่ในระดับปานกลาง (x= 58.40, SD = 11.61) 2.อาการและระยะของโรค มีความสัมพันธ์ทางลบกับคุณภาพชีวิตของผู้ป่วยโรคมะเร็งตับและท่อน้ำดี อย่างมีนัยสำคัญทางสถิติที่ระดับ &lt; .05 (r = -.306 และ -.173) ตามลำดับ 3.ความเข้มแข็งในการมองโลกและระดับการศึกษามีความสัมพันธ์ทางบวกกับคุณภาพชีวิตของผู้ป่วยโรคมะเร็งตับและท่อน้ำดีอย่างมีนัยสำคัญทางสถิติที่ระดับ &lt; .05 (r=.338 และ.179) ตามลำดับ 4.ความเข้มแข็งในการมองโลก อาการและระดับการศึกษาสามารถร่วมกันพยากรณ์ คุณภาพชีวิตของผู้ป่วยโรคมะเร็งตับและท่อน้ำดีได้อย่างมีนัยสำคัญทางสถิติที่ระดับ .05 โดยมีอำนาจพยากรณ์ได้ร้อยละ 22.4 และสร้างสมการพยากรณ์ในรูปคะแนนมาตรฐาน ได้ดังนี้ คุณภาพชีวิตของผู้ป่วยมะเร็งตับ และท่อน้ำดี=+.338 (ความเข้มแข็งในการมองโลก) - .253 (อาการ) +.218 (ระดับการศึกษา)
DOI: 10.14457/cu.the.2013.1549
title: ตัวแบบการตัดสินใจซื้อความจุที่ว่างของเที่ยวรถที่บรรทุกไม่เต็มคันเพื่อขายต่อ

description: การเดินรถเที่ยวเปล่าและการเดินรถโดยบรรทุกสินค้าไม่เต็มคันรถเป็นความสูญเปล่า ทำให้เจ้าของรถอาจเสนอขายความจุที่ว่างบนรถบรรทุกด้วยราคาที่ต่ำกว่าการรับจ้างบรรทุกปกติ งานวิจัยนี้นำเสนอรูปแบบการจัดการรถเที่ยวเปล่าและเที่ยวรถที่บรรทุกไม่เต็มคัน ในธุรกิจที่มีผู้ประกอบการคนกลางรับซื้อความจุที่ว่างบนรถบรรทุกในบางเที่ยวจากเจ้าของรถ เพื่อนำไปให้บริการกับผู้ต้องการขนส่งสินค้าในราคาที่ต่ำกว่าปกติ โดยการเสนอตัวแบบสำหรับการกำหนดปริมาณเป้าหมายของการซื้อและขายความจุที่ว่างบนรถบรรทุกของแต่ละเส้นทางในแต่ละช่วงเวลา เพื่อใช้เป็นเกณฑ์ในการตัดสินใจซื้อหรือขาย หรือปฏิเสธที่จะซื้อหรือขายเที่ยวรถบรรทุกซึ่งมีความไม่แน่นอน โดยมีวัตถุประสงค์ให้ค่าคาดหวังของกำไรสูงสุด โดยคำนึงถึงต้นทุนที่เกิดขึ้นจากการซื้อความจุที่ว่างบนรถบรรทุกไม่เพียงพอกับความต้องการและความสูญเสียจากการซื้อความจุที่ว่างบนรถบรรทุกมากเกินไป และมีการนำตัวแบบการตัดสินใจที่สร้างขึ้นไปเขียนโปรแกรมเพื่อจำลองสถานการณ์และทดสอบกับปัญหาจำนวน 30 ตัวอย่าง พบว่าภายใต้ค่าพารามิเตอร์ที่กำหนดไว้ ตัวแบบการตัดสินใจดังกล่าวสามารถทำกำไรให้กับผู้ประกอบการคนกลางโดยเฉลี่ย 37.43% ของต้นทุน
DOI: 10.14457/cu.the.2013.1550
title: กลไกการปรับราคาตามเวลาสำหรับการให้บริการไฟเบอร์ทูเดอะ โฮมบนพื้นฐานของคุณภาพการบริการเชิงเวลาประวิง

description: ไฟเบอร์ทูเดอะโฮม (fiber to the home: FTTH) ได้รับการจัดว่าเป็นโครงข่ายเข้าถึงที่มีความเร็วสูงที่สุดเมื่อเทียบกับโครงข่ายเข้าถึงประเภทอื่นๆ ในปัจจุบัน แต่ด้วยสาเหตุที่ว่า FTTH เป็นเทคโนโลยีที่มีต้นทุนที่ค่อนข้างสูง ทำให้หัวข้อการวิจัยเชิงประยุกต์ระหว่างโครงข่าย FTTH และเศรษฐศาสตร์ได้รับความนิยมเป็นอย่างมาก อย่างไรก็ตาม ในบรรดางานวิจัยในหัวข้อดังกล่าวกลับยังไม่มีงานวิจัยใดที่ให้ความสำคัญเกี่ยวกับวิธีการที่ผู้ให้บริการโครงข่ายเข้าถึง FTTH ควรจะใช้ในการแข่งขันในเชิงธุรกิจกับผู้ให้บริการ FTTH รายอื่นในตลาด ดังนั้น ในวิทยานิพนธ์ฉบับนี้จึงได้ศึกษาปัญหาเกี่ยวกับการปรับอัตราค่าบริการที่เหมาะสมโดยอ้างอิงตามระดับคุณภาพการให้บริการที่ทำให้ผู้ให้บริการได้รับผลกำไรที่สูงที่สุด โดยจัดรูปแบบปัญหาเป็นการหาค่าเหมาะสมที่สุด ที่รวมเงื่อนไขบังคับจากสมการพลวัตของจำนวนผู้ใช้บริการและราคาค่าบริการ จากผลการศึกษาพบว่า มีความเป็นไปได้ที่อัตราค่าบริการที่เหมาะสมนั้นจะมีแนวโน้มที่ลดลงตามเวลา โดยที่จะน้อยกว่าอัตราค่าบริการของผู้ให้บริการคู่แข่งเป็นส่วนใหญ่ สำหรับระดับคุณภาพของบริการนั้นจะอยู่ที่ระดับที่ดีที่สุด และจะมีการปรับขึ้นลงหรือคงที่ตามแต่กรณี สำหรับจำนวน OLTs นั้นจะคงที่อยู่ที่ 1 เป็นส่วนใหญ่ เนื่องจากว่ามีจำนวนผู้ใช้บริการน้อย ส่วนผลกำไรและผลกำไรเฉลี่ยสะสมจะมากกว่าผู้ให้บริการคู่แข่งเป็นส่วนใหญ่ในกรณีลูกค้าส่วนบุคคล แต่จะน้อยกว่าผู้ให้บริการคู่แข่งเป็นส่วนใหญ่ในกรณีลูกค้าองค์กรธุรกิจ และการกำกับอัตราโทรคมนาคมแบบเพดานราคาเพียงอย่างเดียวอาจจะไม่เพียงพอในการหลีกเลี่ยงจากภาวะตลาดผูกขาด
DOI: 10.14457/cu.the.2013.1551
title: เทคนิคการเพิ่มส่วนการตรวจหาความผิดพลาดของการถอดรหัสคิวอาร์โค้ดโดยใช้ไมโครคิวอาร์โค้ด

description: งานวิจัยนี้นำเสนอกระบวนการในการการตรวจสอบข้อผิดพลาดของข้อมูลใน QR Code โดยใช้ Micro QR Code ภาพ QR code ที่ใช้ในการทดลองจะเป็นภาพ QR Code ที่เป็นภาพระดับเทา Gray Scale. กระบวนการที่นำเสนอนี้จะนำไปใช้ก่อนการถอดรหัสภาพ QR Code ซึ่งกระบวนการประมวลผลภาพได้ถูกนำมาใช้ในการปรับปรุงภาพที่มีความเสียหาย อาทิเช่น การบิด การเปื้อน หรือการฉีกขาด เป็นต้น ใน QR Code ปกติทั่วไปจะไม่มีระบบการตรวจสอบว่าข้อมูลที่ได้จากการถอดรหัสเป็นข้อมูลที่ถูกต้อง โดยที่ข้อมูลที่เก็บอยู่ใน Micro QR Code เป็นข้อมูลที่ได้จากการเข้ารหัส MD5 ( Message-Digest Algorithm 5) จากนั้นนำ Micro QR Code ที่ได้ไปซ้อนทับในส่วนของ Finder Pattern ของภาพ QR Code ทั่วไป ทั้งสามส่วน ในการทดลองนี้จะใช้ภาพ QR Code ในเวอร์ชั่น 5 และเวอร์ชั่นที่สูงกว่า กระบวนการในการถอดรหัสจะสนใจบริเวณของ Finder Pattern ทั้ง 3 จุดซึ่งมี Micro QR Code ซ้อนทับอยู่ จากนั้นใช้เทคนิค Binarization โดยการกำหนดค่า Threshold เพื่อให้ได้ Micro QR code จาก ROI แล้วทำการใช้เทคนิค Opening เพื่อลดขอบภาพที่ไม่ต้องการพร้อมทั้งกำจัดสัญญาณรบกวน Noise จากนั้นทำการตรวจสอบข้อมูลได้จากการถอดรหัส
DOI: 10.14457/cu.the.2013.1552
title: การพัฒนาตัวชี้วัดทางจริยธรรมต่อการพัฒนาซอฟต์แวร์

description: งานวิจัยชิ้นนี้นำเสนอการพัฒนาตัวชี้วัดทางจริยธรรมต่อการพัฒนาซอฟต์แวร์ ของกลุ่มตัวอย่างตำแหน่งงานระดับโปรแกรมเมอร์ โดยมีตัวแปรเป็นปัจจัยในการเปรียบเทียบ คือ ระดับจริยธรรมศีลธรรมบุคคล (Moral Quotient) จริยธรรมของวิศวกรซอฟต์แวร์ (Software Engineering Code of Ethics) และผลประเมินความสามารถ เทียบกับ การประเมินผลโครงการ ที่ได้จากการวัดด้วยตัวชี้วัดการดำเนินงาน (KPI) ของโครงการที่ดำเนินงานเสร็จสิ้นไปแล้ว โดยเก็บข้อมูลจากแบบสอบถามกับพนักงานในตำแหน่งโปรแกรมเมอร์ของบริษัทเอกชนที่ให้บริการงานด้านการพัฒนาซอฟต์แวร์ จำนวน 30 คน และมีเกณฑ์การหาค่าน้ำหนักด้วยวิธีการถดถอยเชิงพหุ (Multiple Regression Analysis) ให้กับปัจจัยเพื่อหาค่าน้ำหนักและปัจจัยที่เหมาะสมให้ผลลัพธ์ออกมาใกล้เคียงกับผลประเมินของโครงการที่ได้ประเมินไว้ จากผลลัพธ์ที่ได้สามารถนำมาสร้างสมการตัวแบบพยากรณ์ความสำเร็จของโครงการ และทำการประเมินผลด้วยค่าเฉลี่ยความคลาดเคลื่อนกำลังสองสมบูรณ์ จากการทดลองพบว่าสามารถพยากรณ์ผลประเมินโครงการได้ค่อนข้างแม่นยำ โดยมีปัจจัยหลักจริยธรรมของวิศวกรซอฟต์แวร์ หลักที่ 4 (Judgment) เรื่องของความมีอิสระในการตัดสินใจอย่างมืออาชีพตามความเหมาะสม และ ความซื่อสัตย์และมีคุณธรรม ความเมตตากรุณา และด้านการให้อภัย จากปัจจัยจริยธรรมศีลธรรมบุคคล ดังนั้นในการบริหารโครงการนอกเหนือจากความสามารถของบุคลากร ก็ควรที่จะให้ความสำคัญในเรื่องของจริยธรรมศีลธรรมบุคคลด้วยเพราะสามารถส่งผลกระทบต่อความสำเร็จของโครงการได้อีกทางหนึ่งเช่นกัน
DOI: 10.14457/cu.the.2013.1553
title: การประยุกต์แบบรูปความมั่นคงและการโปรแกรมเชิงแง่มุมกับเว็บเซอร์วิซ

description: การพัฒนาระบบเว็บเซอร์วิซควรคำนึงถึงความต้องการด้านความมั่นคง เช่น การพิสูจน์ตัวจริง การพิสูจน์สิทธิ์ และเซสชันด้านความมั่นคง เป็นต้น เมื่อเขียนโค้ดความมั่นคงลงไปในเว็บเซอร์วิซจะเกิดปัญหาคือ ผู้พัฒนาต่างคนต่างเขียนทำให้ไม่มีแบบแผน และโค้ดความมั่นคงจะยุ่งเหยิง และกระจัดกระจายไปทั่ว ทำให้บำรุงรักษายาก และมีสภาพมอดูลาร์ที่ต่ำ งานวิจัยนี้นำเสนอแบบรูปความมั่นคงที่ได้จากการผสมผสานแบบรูปความมั่นคงที่มีอยู่ในด้านการพิสูจน์ตัวจริง การพิสูจน์สิทธิ์ และเซสชันด้านความมั่นคง เพื่อมาประยุกต์ใช้ในการออกแบบฝั่งเซอร์วิซ ร่วมกับการประยุกต์ใช้การโปรแกรมเชิงแง่มุมในฝั่งไคลเอนต์ เพื่อศึกษาผลกระทบจากการประยุกต์ใช้เทคนิคทั้งสองต่อสภาพมอดูลาร์ของระบบเว็บเซอร์วิซ งานวิจัยเสนอการทดลองและวัดสภาพมอดูลาร์ของระบบเว็บเซอร์วิซของบริษัทโทรคมนาคมแห่งหนึ่งในประเทศไทย โดยวัดทั้งก่อนและหลังการนำแบบรูปและวิธีเชิงแง่มุมไปใช้งาน จากผลการทดลองพบว่าแบบรูปความมั่นคงที่เสนอและการโปรแกรมเชิงแง่มุมช่วยเพิ่มสภาพมอดูลาร์ให้กับฝั่งเซอร์วิซและฝั่งไคลเอนต์ได้
DOI: 10.14457/cu.the.2013.1554
title: ผลของความอิ่มตัวสีของกระดาษสีต่อความทรงจำระยะยาว

description: งานวิจัยนี้มีวัตถุประสงค์เพื่อศึกษาผลของความอิ่มตัวสีของกระดาษสีสำหรับถ่ายเอกสารต่อความทรงจำระยะยาว ใช้กระดาษถ่ายเอกสารสีที่มีในท้องตลาดทั้งหมด 10 สี คือ กระดาษสีขาวและกระดาษกรีนรีด เป็นตัวแทนของกระดาษถ่ายเอกสารที่นิยมใช้ทั่วไป กระดาษสีชมพู เป็นตัวแทนของวรรณะสีร้อน และกระดาษสีเขียว เป็นตัวแทนของวรรณะสีเย็น กระดาษสีในแต่ละวรรณะสีมีระดับความอิ่มตัวสีต่างกัน 4 ระดับ ให้ผู้สังเกต 50 คน อ่านและจดจำเรื่องแต่งที่พิมพ์อยู่บนกระดาษสีทั้ง 10 สี ภายใต้สภาวะแสงปกติในห้องทดลองที่จัดเตรียมไว้ หลังจากนั้น 24 ชั่วโมง ให้ผู้สังเกตกลับมาตอบคำถามเกี่ยวกับเรื่องที่ได้อ่านไป ซึ่งประกอบด้วยคำถามเกี่ยวกับชื่อเฉพาะและตัวเลข จากผลการทดลองพบว่า ผู้สังเกตเป็นปัจจัยที่มีผลต่อค่าคะแนนความถูกต้องของกระดาษแต่ละสี มีผู้สังเกต 30 คน ที่ทำคะแนนได้ดีเมื่อใช้กระดาษวรรณะสีร้อน และผู้สังเกตอีก 20 คน ทำคะแนนได้ดีในกระดาษวรรณะสีเย็น สีสันที่แตกต่างกันของกระดาษสีมีผลต่อการจำอย่างมีนัยสำคัญ แต่ผลของความอิ่มตัวสีไม่ให้ความแตกต่างอย่างมีนัยสำคัญ แต่ได้แสดงแนวโน้มให้เห็นว่า ความอิ่มตัวสีที่เหมาะสมอาจช่วยเพิ่มความสามารถในการจำได้
DOI: 10.14457/cu.the.2013.1555
title: การเปลี่ยนแปลงของภูมิทัศน์วัฒนธรรมเมืองประวัติศาสตร์เพชรบุรี

description: วัตถุประสงค์ของงานวิจัยนี้ คือ เพื่อศึกษาการเปลี่ยนแปลงของภูมิทัศน์วัฒนธรรมเมืองประวัติศาสตร์เพชรบุรี โดยการศึกษาแนวคิดเกี่ยวกับภูมิทัศน์วัฒนธรรมที่เป็นรูปธรรม ความเป็นมาและวิวัฒนาการทางประวัติศาสตร์ของเมืองเพชรบุรี ซึ่งศึกษาจากข้อมูลเอกสารต่างๆ แผนที่ ภาพถ่าย การสำรวจ สังเกต และสัมภาษณ์ จากนั้นนำข้อมูลที่ได้มาจัดทำเป็นแผนผังโดยแบ่งเป็น 5 ยุคสมัย ยุคที่ 1 สมัยทวารวดี - สุโขทัย ยุคที่ 2 สมัยอยุธยา ยุคที่ 3 สมัยรัชกาลที่ 1-3 ยุคที่ 4 สมัยรัชกาลที่ 4-7 ยุคที่ 5 สมัยปัจจุบัน และจำแนกองค์ประกอบของเมืองเป็น 5 องค์ประกอบ จากนั้นนำแผนผังของแต่ละองค์ประกอบมาซ้อนทับกัน เพื่อวิเคราะห์ การเปลี่ยนแปลงที่เกิดขึ้น ผลลัพธ์ที่ได้ คือ องค์ประกอบของภูมิทัศน์วัฒนธรรมเมืองประวัติศาสตร์เพชรบุรี เมืองเพชรบุรีเป็นเมืองที่มีประวัติศาสตร์อันยาวนานโดยยังปรากฏสถาปัตยกรรมตั้งแต่สมัยทวารวดีและเป็นที่ตั้งของพระราชวังถึง 2 แห่ง เนื่องจากตำแหน่งที่ตั้งเป็นที่ราบลุ่มแม่น้ำและมีระยะไม่ไกลจากเมืองหลวง เมืองเพชรบุรีจึงมีบทบาทหน้าที่สำคัญ เช่น การเป็นเมืองหน้าด่าน เมืองท่าค้าขายและสถานที่แปรพระราชฐานของพระมหากษัตริย์ โดยเมืองมีวิวัฒนาการมาตั้งแต่อดีตจนถึงปัจจุบัน ทำให้เมืองเพชรบุรีเป็นเมืองประวัติศาสตร์ที่ยังมีชีวิต องค์ประกอบและความเปลี่ยนแปลงของภูมิทัศน์วัฒนธรรมเมืองประวัติศาสตร์เพชรบุรี สามารถสรุปได้ 5 องค์ประกอบ ดังนี้ 1.โครงข่ายเมือง การสัญจรทางน้ำได้เปลี่ยนไปเป็นการสัญจรทางบก 2.สถาปัตยกรรมพบว่าโบราณสถานที่พบส่วนมากเป็นวัดโดยมีความหนาแน่นบริเวณตัวเมืองมากที่สุด และพบว่าแนวกำแพงเมืองแนวสุดท้ายคือ บริเวณถนนสูง จากการพบแนวของกำแพงเมือง ทำให้ทราบว่าทางรถไฟได้ ตัดผ่าแนว กำแพงเมือง และพื้นที่โบราณสถาน 3.ย่าน ได้แก่ ย่านพาณิชยกรรม ย่านช่างทอง ย่านการละคร ย่านปั้นหม้อตาล ย่านหลุมดิน และย่านนาหลวง 4.พื้นที่โล่งว่างสาธารณะ ได้แก่ พื้นที่ของวัด วัง สวนสาธารณะและถนนต่างๆ 5.องค์ประกอบธรรมชาติ โดยภูเขาได้สะท้อนถึงความเป็นภูเขาศักดิ์สิทธิ์ และแม่น้ำ ทำหน้าที่เป็นคลองคูเมือง และแม่น้ำศักดิ์สิทธิ์ นอกจากนี้ได้มีการเสนอแนะแนวทางในการอนุรักษ์ โดยการกำหนดขอบเขตพื้นที่อนุรักษ์ และใช้มาตรการในการควบคุม รวมทั้งตัวอย่างการอนุรักษ์และฟื้นฟูลำดับแรกใน 4 พื้นที่ ได้แก่ แนวกำแพงเมือง แนวถนนมะฮอกกานีทั้ง 4 สาย คลองวัดเกาะ และย่านถนนพาณิชเจริญ
DOI: 10.14457/cu.the.2013.1556
title: Evaluation of conflict issues between public owners and contractors during construction Phase: a case study in Bhutan

description: The conflict in the construction projects seems inevitable due to its uncertainty, complexity nature, and involvement with different categories of project participants. Conflict deteriorates relationships and results in project delays, claims and disputes which are the main drawbacks in completion of project within time, cost, quality, safety etc. The previous studies have explored on factors of conflict and attempted to manage conflicts, however the conflicts still occurs in construction projects. Therefore, the objectives of this study are to identify the important conflict issues from perception and to evaluate the level of conflict issues. The research methodology was designed into three parts. First, the perception of important conflict issues was evaluated by 78 respondents. The research found 26 important conflict issues as main conflict issues. Next, the level of conflict issues was rated by 49 respondents. The findings found several conflict issues related to time, cost, quality, safety, scope and personnel. The level of conflict was found moderate for conflict issues related to project quality and time such as (1) Use of low quality and cheap materials, (2) Inadequate quality testing facility and (3) Poorly develop project planning and scheduling. Furthermore, the research found several causes of conflict issues such as lack of skilled manpower, resource limitation, poor planning and management capacity etc. The research also recommended the solution to prevent and reduce the conflict issues in public projects during construction phase.
DOI: 10.14457/cu.the.2013.1557
title: การปรับปรุงการประเมินความคล้ายคลึงเชิงโครงสร้างและเชิงความหมายเพื่อการค้นคืนเว็บเซอร์วิซ

description: เว็บเซอร์วิซได้ถูกใช้งานอย่างแพร่หลายในแอพพลิเคชันซอฟต์แวร์ที่ทันสมัยเนื่องจากการเป็นหน่วยของซอฟต์แวร์บนเครือข่ายที่สามารถให้บริการฟังก์ชันงานบางอย่างและถูกเรียกใช้ในการสร้างแอพพลิเคชันซอฟต์แวร์ได้อย่างยืดหยุ่น เช่นเดียวกับซอฟต์แวร์อื่น ๆ เว็บเซอร์วิซอาจได้รับการเปลี่ยนแปลงหรือเกิดความล้มเหลวในการทำงาน จนทำให้ไม่สามารถเข้าถึงได้โดยแอพพลิเคชันของผู้ใช้บริการ ในกรณีนี้แอพพลิเคชันของผู้ใช้บริการจึงจำเป็นต้องหาบริการทางเลือกอื่น ๆ หนึ่งในวิธีที่มีประสิทธิผลคือการประเมินความคล้ายคลึงกันทั้งในเชิงโครงสร้างและเชิงความหมายระหว่างคำอธิบายการให้บริการของเว็บเซอร์วิซที่ใช้อยู่กับของผู้ให้บริการเว็บเซอร์วิซอื่น ๆ เพื่อที่จะค้นหาบริการทางเลือก วิทยานิพนธ์นี้ใช้แนวทางตามวิธีการที่เรียกว่า ยูอาร์บีอี เพื่อพิจารณาความคล้ายคลึงกันทั้งในเชิงโครงสร้างและเชิงความหมายของเว็บเซอร์วิซ โดยเพิ่มการประเมินความคล้ายคลึงกันของชนิดข้อมูลโดยพิจารณาในกลุ่มของชนิดข้อมูลและหลักการโคแวเรียนซ์/คอนทราแวเรียนซ์ร่วมด้วย อีกทั้งยังพิจารณาความคล้ายคลึงกันของชื่อโดยพิจารณาความคล้ายคลึงกันของรูปคำ อัลกอริทึมที่เพิ่มความสามารถในการประเมินความคล้ายคลึงนี้เรียกว่า เอ็ม-ยูอาร์บีอี ผลจากการทดลองแสดงให้เห็นว่าเมื่อเปรียบเทียบกับยูอาร์บีอีแล้ว เอ็ม-ยูอาร์บีอีสามารถปรับปรุงประสิทธิภาพของการค้นคืนเว็บเซอร์วิซได้ นอกจากนี้ยังได้มีการพัฒนาระบบค้นคืนเว็บเซอร์วิซซึ่งรองรับอัลกอริทึมเอ็ม-ยูอาร์บีอี และสามารถวิเคราะห์ความแตกต่างระหว่างเว็บเซอร์วิซที่ใช้งานอยู่กับเว็บเซอร์วิซที่สามารถทำงานทดแทนได้ ทั้งนี้เพื่อให้ผู้ใช้บริการสามารถเตรียมการรับมือกับความแตกต่างก่อนที่จะใช้งานเว็บเซอร์วิซตัวแทน
DOI: 10.14457/cu.the.2013.1558
title: เขตอำนาจศาลรัฐธรรมนุญที่เกี่ยวกับการวินิจฉัยปัญหาเกี่ยวกับอำนาจหน้าที่ระหว่างองค์กรตามรัฐธรรมนุญ : ศึกษาเปรียบเทียบรัฐธรรมนูญแห่งราชอาณาจักรไทย พุทธศักราช 2540 และรัฐธรรมนูญแห่งราชอาณาจักรไทย พุทธศักราช 2550

description: รัฐธรรมนูญแห่งราชอาณาจักรไทย พุทธศักราช 2540 ถือเป็นรัฐธรรมนูญฉบับแรก ที่มีบทบัญญัติให้จัดตั้งองค์กรตามรัฐธรรมนูญขึ้นมาเป็นครั้งแรก โดยมีวัตถุประสงค์เพื่อเป็นองค์กรที่ทำหน้าที่ในการตรวจสอบการใช้อำนาจรัฐอย่างมีประสิทธิภาพ เพื่อให้การใช้อำนาจรัฐเป็นไปตามเจตนารมณ์ของรัฐธรรมนูญ และเมื่อได้จัดตั้งองค์กรตามรัฐธรรมนูญขึ้นมาแล้ว รัฐธรรมนูญแห่งราชอาณาจักรไทย พุทธศักราช 2540 ยังได้กำหนดให้มีการวินิจฉัยชี้ขาดปัญหาเกี่ยวกับอำนาจหน้าที่ขององค์กรตามรัฐธรรมนูญด้วย โดยรัฐธรรมนูญได้กำหนดให้ศาลรัฐธรรมนูญ เป็นองค์กรผู้มีอำนาจในการวินิจฉัยชี้ขาดปัญหาเกี่ยวกับอำนาจหน้าที่ขององค์กรตามรัฐธรรมนูญ ดังที่ปรากฏไว้ในมาตรา 266 รัฐธรรมนูญแห่งราชอาณาจักรไทย พุทธศักราช 2540 อย่างไรก็ตาม ในทางปฏิบัติยังเกิดปัญหาหลายประการ ซึ่งมีสาเหตุมาจากความไม่ชัดเจนของบทบัญญัติมาตรา 266 เอง โดยเฉพาะปัญหาการไม่มีนิยามของคำว่า “องค์กรตามรัฐธรรมนูญ” และคำว่า “ปัญหาเกี่ยวกับอำนาจหน้าที่” ดังนั้น รัฐธรรมนูญแห่งราชอาณาจักรไทย พุทธศักราช 2550 จึงได้แก้ไขปัญหาดังกล่าว ดังที่ปรากฏในมาตรา 214 รัฐธรรมนูญแห่งราชอาณาจักรไทย พุทธศักราช 2550 อย่างไรก็ตาม การแก้ไขปัญหาบางประการยังไม่เหมาะสมและขัดต่อหลักกฎหมายมหาชนด้วยวิทยานิพนธ์ฉบับนี้จึงทำการศึกษาเปรียบเทียบเขตอำนาจศาลรัฐธรรมนูญที่เกี่ยวกับการวินิจฉัยชี้ขาดปัญหาหรือความขัดแย้งเกี่ยวกับอำนาจหน้าที่ขององค์กรตามรัฐธรรมนูญ ระหว่างรัฐธรรมนูญแห่งราชอาณาจักรไทย พุทธศักราช 2540 กับรัฐธรรมนูญแห่งราชอาณาจักรไทย พุทธศักราช 2550 จึงพบว่าบทบัญญัติมาตรา 214 รัฐธรรมนูญแห่งราชอาณาจักรไทย พุทธศักราช 2550 แก้ปัญหาไม่ถูกต้องนัก และขัดต่อหลักกฎหมายมหาชน ผู้เขียนจึงได้มีข้อเสนอ ดังนี้ ควรกำหนดให้องค์กรศาล และองค์กรอื่นของรัฐ หรือกลุ่มบุคคล อยู่ภายใต้เขตอำนาจศาลรัฐธรรมนูญในการวินิจฉัยความขัดแย้งระหว่างองค์กรตามรัฐธรรมนูญ ควรกำหนดให้มีองค์กรที่ทำหน้าที่ให้ความเห็นในกรณีมีข้อสงสัยเกี่ยวกับอำนาจหน้าที่ ควรยกเลิกการระบุว่า รัฐสภา คณะรัฐมนตรี เป็นองค์กรที่อยู่ภายใต้เขตอำนาจศาลรัฐธรรมนูญ และไม่ควรกำหนดรายชื่อองค์กรตามรัฐธรรมนูญชัดเจน ควรกำหนดให้สิทธิประธานรัฐสภา สามารถเสนอเรื่องขึ้นสู่ศาลรัฐธรรมนูญได้ หากเห็นว่ามีความขัดแย้งเกี่ยวกับอำนาจหน้าที่
DOI: 10.14457/cu.the.2013.1559
title: วิธีการตรวจจับรูปแบบสถาปัตยกรรมซอฟต์แวร์ด้วยแกรมมาของกราฟ

description: วิทยานิพนธ์นี้นำเสนอทางเลือกวิธีการตรวจจับรูปแบบสถาปัตยกรรมโดยใช้ขั้นตอนการลดรูปของกราฟแกรมมา คำนิยามของไวยากรณ์พึ่งบริบทของกราฟแกรมมาได้ถูกกำหนดไว้และขั้นตอนการคืนรูปและการลดรูปได้ถูกปรับขยายและนำเสนอให้ใช้งานได้กับคอมโพเนนท์ อินเตอร์เฟส และลิ้งก์ที่มีอยู่ในแบบจำลองสถาปัตยกรรมซอฟต์แวร์ที่เขียนด้วยภาษาเอกซ์เอดีแอล โดยภาษาเอกซ์เอดีแอลเป็นหนึ่งในภาษาอธิบายสถาปัตยกรรมที่ได้รับความนิยม กรณีศึกษาของวิธีการตรวจจับรูปแบบสถาปัตยกรรม 4 รูปแบบหลัก คือ รูปแบบรวมศูนย์กลาง รูปแบบไปป์และฟิลเตอร์ รูปแบบการทำงานตามเหตุการณ์ที่เกิดขึ้น และ รูปแบบลำดับชั้นได้ถูกแสดงไว้
DOI: 10.14455/nrct.res.2014.178
title: เซรามิกพอร์ซเลนสโตนแวร์อุณหภูมิการเผาต่ำลดผลกระทบสิ่งแวดล้อม (Porcelain Stoneware Ceramic : Low Temperature Firing for Environmental Friendly)
DOI: 10.14455/nrct.res.2017.392
title: ศึกษาและออกแบบเส้นทางท่องเที่ยวเชื่อมโยง พื้นที่มรดกโลก อุทยานประวัติศาสตร์สุโขทัย -ศรีสัชนาลัย - กำแพงเพชร (Study and Development Journey Links for World Heritage Areas of Historical Districts-Sukhothai, Si Satchanalai, and Kamphaengphet)
DOI: 10.14455/nrct.res.2017.393
title: การมีส่วนร่วมของประชาชนในจัดการป่าต้นน้ำในลุ่มน้ำทะเลสาบสงขลา (Public Participation to Manage the River Source Forests on Thale Sap Songkhla Basin)
DOI: 10.14457/cu.the.2013.1560
title: การประเมินความเสี่ยงของระบบจากฐานข้อมูลเชิงสัมพันธ์ตามเงื่อนไขเชิงเค้าร่างด้วยแผนภาพสเตทแมชชีน

description: การประเมินความเสี่ยงสามารถนำไปใช้ได้หลายส่วนในโครงการด้านซอฟต์แวร์ ฟังก์ชันงานที่สำคัญส่วนหนึ่งของซอฟต์แวร์คือ ซอฟต์แวร์ที่เกี่ยวกับการจัดการด้านข้อมูล ซึ่งการเปลี่ยนแปลงข้อมูลอาจส่งผลกระทบต่อสถานะของซอฟต์แวร์และอาจเป็นผลให้เกิดการทำงานที่ผิดพลาดของซอฟต์แวร์ได้ งานวิจัยฉบับนี้จึงนำเสนอขั้นตอนวิธีสำหรับการประเมินความเสี่ยงที่ ซอฟต์แวร์จะทำให้ข้อมูลที่ถูกจัดเก็บลงฐานข้อมูลเชิงสัมพันธ์เกิดข้อผิดพลาด ที่มีสาเหตุจากเงื่อนไขเชิงเค้าร่างอันประกอบด้วย เงื่อนไขของค่าว่าง เงื่อนไขประเภทข้อมูล เงื่อนไขของคีย์หลัก และเงื่อนไขความสอดคล้องของข้อมูล ด้วยการพิจารณาความเสี่ยงที่เกิดขึ้นในสามระดับคือ ลำดับเหตุการณ์ของซอฟต์แวร์ องค์ประกอบของลำดับเหตุการณ์ และการเชื่อมโยงระหว่างองค์ประกอบ ด้วยการสร้างแบบจำลองความเสี่ยงที่ลำดับเหตุการณ์ของซอฟต์แวร์ทำงานผิดพลาดในสถานะความรุนแรงระดับต่างๆ จากการประยุกต์ใช้แบบจำลองของมาร์คอฟ สำหรับการประเมินความเสี่ยงในระดับองค์ประกอบนั้น ได้ประยุกต์ใช้วิธีสำหรับสร้างกรณีทดสอบตามหลักการณ์ครอบคลุมประพจน์ด้วยการสร้างต้นไม้แจกแจงทวิภาค และการสร้างเส้นทางการทดสอบแบบไพร์ม เพื่อหาความน่าจะเป็นของการทำงานที่ผิดพลาดขององค์ประกอบจากแผนภาพสเตทแมชชีน ทั้งนี้เพื่อทำให้ผู้ประเมินสามารถนำผลลัพธ์ที่ได้ไปใช้ในขั้นตอนการจัดลำดับความสำคัญในการควบคุมความเสี่ยงต่อไป เพื่อให้ง่ายต่อการประยุกต์ใช้วิธีการที่นำเสนอ ผู้วิจัยจึงได้สร้างเครื่องมือสนับสนุน นอกจากนี้ได้นำขั้นตอนวิธีนี้มาใช้กับกรณีศึกษา พบว่าผลลัพธ์ที่ได้จากการประเมินความเสี่ยงทั้งสามระดับสอดคล้องกับความเห็นของผู้เชี่ยวชาญ